Махуэшхуэм и гуIэфIтещIэж
«Спартак-Налшык» (Налшык) — «Динамо» (Мэзкуу) — 0:0 (пенальтикIэ — 4:2). Налшык. «Спартак» стадион. ФокIадэм и 20-м. ЦIыху 2500-рэ еплъащ.
Судьяхэр: Сиденков (Санкт-Петербург), Стипиди (Краснодар), Бочков (Сочэ).
«Спартак-Налшык»: Щоджэн, Муслуев, Шахтиев, Абазэ, Лелюкаев, Миронов, Пащты, Ахриев (Мэшыкъуэ, 67), Медников (Михайленкэ, 105), Гугуев, ЛIуп (Алиев, 74).
«Динамо»: Лещук, Цаллагов, Морозов, Шуньич (Хольмен, 46), Калугин, Сапетэ, Зотов (Соу, 75), Катрич, Ташаев, Луценкэ, Вандерсон (Обольский, 46).
Дагъуэ къыхуащIащ Катрич, Лелюкаевым, Соу, Сапетэ.
Илъэс пщыкIутху ипэкIэ, 2002 гъэм фокIадэм и 14-м, мы командэхэр Къэбэрдей-Балъкъэрым и къалащхьэм щызэхуэзат Урысей Федерацэм и кубокыр къэхьыным теухуа зэхьэзэхуэм и финалым и 1/16-нэ Iыхьэм ипкъ иткIэ. Абы щыгъуэм япэ лигэм (иджы — дивизионым) щыджэгу Налшык и «Спартак»-р, куэдым яфIэгъэщIэгъуэну, 2:0-у ефIэкIыфат премьер-лигэм хэт Мэзкуу и «Динамо»-м, Узденов Роман дигъэкIа топитIым я фIыгъэкIэ. Къытригъэзэжыфыну пIэрэ а Iуэхугъуэ дахэм апхуэдиз илъэс дэкIауэ? А упщIэм игъэпIейтейрт Адыгэхэм я махуэм «Спартак» стадионым къекIуэлIа цIыхуищэхэр.
Мы зэIущIэм командитIри ирихьэлIат я Iуэхухэр мыщIагъуащэу. Мэрем кIуам Тулэ къыщыхагъащIэу премьер-лигэм щекIуэкI зэхьэзэхуэм къыщыкIэрыху-хэм яхыхьам къищынэмыщIауэ, Мэзкуу и «Динамо»-м фIэкIуэдат абы фэбжь хьэлъэ щызыгъуэта и гъуащхьауэ нэхъыфI Панченкэ Кирилл. «Спартак-Налшыкми» ущIехъуэпсэщэн щыIэтэкъым. Биджиев Хьэсэнбий зэуэзэпсу Курск Iэпхъуа иужькIэ тренер нэхъыщхьэу ягъэува Трубицын Сергей, нэхъапэм куэдрэ ди командэм щыджэгуа икIи илъэс пщыкIублкIэ и тренер нэхъыжьу (1994 — 2011 гъэхэм) щыта щхьэкIэ, Iуэхум хэзэгъэжын папщIэ зэман пыухыкIа хуейт.
Дауи, премьер-лигэмрэ етIуанэ дивизионымрэ щекIуэкI зэхьэзэхуэхэр хэпщIыкIыу зэщхьэщокI. АрщхьэкIэ кубокым ехьэлIа зэпеуэхэр нэгъуэщIщ — абыхэм зы зэIущIэ закъуэм узэрыхуэхьэзырым елъытащ уиIэну ехъулIэныгъэр зыхуэдэнур. Премьер-лигэм хэтхэм ар зрамыпэсыщэу ирагъажьэ, Урысей Федерацэм и чемпионатымрэ Европэм щрагъэкIуэкI джэгугъуэхэмрэ япэ ирагъэщри. Абы щхьэкIэ къэмынэу къэралым и командэ нэхъыфIхэр зэрахуэкIуэр япэ, етIуанэ дивизионым зыкъыщызыгъэлъагъуэхэм я дежкIэ дэрэжэгъуэщ икIи хуэфащэу IущIэну хущIокъу. ИкIи ар хъарзынэу «шынэхъыщIэхэм» къохъулIэ. Щыхьэту урикъунщ вэсэмахуэ зэхэта джэгугъуипщIым ящыщу хым япэ, етIуанэ дивизионым щыщхэм премьер-лигэм икIахэр зэрыхагъэщIар. КъыхэжаныкIахэм ящыщщ «Спартак-Налшыкри».
Джэгур хуабжьу удэзыхьэхыу екIуэкIащ. Нэрылъагъут лъэныкъуитIри абы щытекIуэну зэрыщIэхъуэпсыр. Ахэр мызэ-мытIэу пэгъунэгъуащ ехъулIэныгъэр къыхуэзыхьыну топыр дагъэкIыну, ауэ гъуащхьэтетхэм я Iэзагъым пэлъэщакъым. Апхуэдэурэ джэгум хухаха сыхьэтрэ ныкъуэр кIуащ. Кубокым ехьэлIа зэхьэзэхуэхэм зэрыщыхабзэу, абы сыхьэт ныкъуэ къыщIагъуащ. А зэманми нэхъ лъэщыр зэхигъэкIакъым. ТекIуар Iэмал имыIэу къахутэн зэрыхуейм къыхэкIыу пенальти еуэным щIадзащ.
Япэу топым бгъэдохьэ ди гъуащхьэхъумэ Шахтиев Хъалид. ЗешэщI, и къару къызэрихькIэ йоуэри абы бжыгъэр къызэIуех — 1:0.
АдэкIэ метр пщыкIузым йокIуалIэ илъэс ипэкIэ мы командэхэр Налшык щызэIущIам топ закъуэ къытхудэзыгъэкIыу «Динамо»-р тезыгъэкIуа Катрич Анатолий. АрщхьэкIэ абы тIэунейрэ зэкIэлъхьэужьу и насыпыр къикIакъым — иджы ар зэуа топыр гъуэм хуэзакъым.
Чэзур Абазэ Астемыр къылъос. ИгъащIэ лъандэрэ пенальти еуам хуэдэу абы «Спартак-Налшыкыр» 2:0-у япэ ирегъэщ.
Луценкэ Евгений ди гъуэр къыхигъэщIа щхьэкIэ, Мэшыкъуэ Хьэчим напIэзыпIэм бжыгъэр 3:1-м хуегъакIуэ.
Сапетэ Александр аргуэру топ къыщытхудигъэкIам дыкъэгузэват, ди щIалэщIэхэр къэдзыхэмэ жытIэри. АрщхьэкIэ топджэгу губгъуэм куэд щызы-лъэгъуа Пащты Руслан 4:2-уэ хэгъэрейхэр япэ ирегъэщыж.
ЕплIанэ еуэгъуэр мэзкуудэсхэм къалъос. Ар къыдамыгъэкIыфмэ… Обольский Николай лъэщу зэуа топым Щоджэн Борис кърегъэгъазэ! Ар текIуэныгъэщ! «Спартак-Налшыкыр» адэкIи Урысей Федерацэм и кубокым щIэбэнынущ, премьер-лигэм къикIа командэр хигъэщIащи.
Зыкъом щIауэ апхуэдэу уэру Налшык и «Спартак» стадионым къемыкIуэлIа цIыхухэр, дэрэжэгъуэ ин ягъуэтауэ, жыджэру зэбгрыкIыжырт. Адыгэхэм я махуэм екIуэкIа дауэдапщэхэм фIыуэ ялъагъу командэм и текIуэныгъэ лъапIэр гуIэфIтещIэж хуэхъуат, лъэпкъым и пщIэр лъагэу иIэту.
АдэкIэ «Спартак-Налшыкым» хьэрхуэрэгъу къыхуэхъуащ Мэзкуу и «Спартак»-р. Урысей Федерацэм футболымкIэ и кубокыр къэхьыным теухуа зэхьэзэхуэм и финалым и 1/8-нэ Iыхьэм ипкъ иткIэ жэпуэгъуэм и 25-м ахэр къэралым и къалащхьэм щызэIущIэнущ.
Адрей зэIущIэхэм я гугъу пщIымэ, къыхэгъэщхьэхукIыпхъэщ Биджиев Хьэсэнбий тренер нэхъыщхьэу здэкIуа «Авангард»-м ЦСКА-р зэрыхигъэщIар. Къэралым и вице-чемпионым текIуа-хэм яхэтащ Къэбэрдей-Балъкъэрым футболым щыдихьэххэм фIы дыдэу яцIыхухэу Гъурф Азэмэт, Аппаев Хъызыр, Дашаев Аслъэн, Войнов Денис, Болэ Руслан сымэ. Аращи, утемыукIытыхьу жыпIэ хъунущ Курск и топджэгу командэм и ныкъуэр ди щIалэхэр зэрыарар.
Иджы фыщыдгъэгъуэзэнщ вэсэмахуэ зэхэта зэIущIэхэм къарикIуа бжыгъэхэм: «Авангард» (Курск) — ЦСКА (Мэзкуу) — 1:0 (къыщIагъуа зэманым), «Шинник» (Ярославль) — «Урал» (Екатеринбург) — 3:0, «Волгарь» (Астрахань) — «Ростов» (Дон Iус Ростов) — 0:2, «Кубань» (Краснодар) — «Спартак» (Мэзкуу) — 0:2, «Луч-Энергия» (Владивосток) — «Анжи» (Мэхъэчкъалэ) — 2:0, «Оренбург» (Оренбург) — «Рубин» (Къэзан) — 0:2, «Тамбов» (Тамбов) — «Арсенал» (Тулэ) — 1:0, «Томь» (Томск) — «Краснодар» (Краснодар) — 2:1, «Тюмень» (Тюмень) — «Тосно» (Ленинград область) — 1:2. ТекIуахэр финалым и 1/8-нэ Iыхьэм кIуащи, адэкIэ кубокым щIэбэнынущ.
КъищынэмыщIауэ, дыгъуасэ зэдэджэгуащ «Крылья Советов» (Самарэ) — «Локомотив» (Мэзкуу), «Олимпиец» (Новгород Ищхъэрэ) — «Уфа» (Уфа), «Енисей» (Красноярск) — «Ахмат» (Грознэ), «Динамо» (Санкт-Петербург) — «Зенит» (Санкт-Петербург), «Арарат» (Мэзкуу) — «СКА-Хабаровск» (Хабаровск), «Факел» (Воронеж) — «Амкар» (Пермь) командэхэр. Абыхэм щызэхэкIынущ УФ-м и кубокым иризэныкъуэкъуну адрей гупихыр.
Жыласэ Заурбэч.
